DEĊIŻJONI TAL-KUNSILL
tat-28 ta’ Settembru 2007
li ttemm, f'isem il-Komunità, il-Ftehim bejn il-Komunità Ekonomika Ewropea u r-Repubblika ta’ l-Indja dwar iz-zokkor tal-kannamieli
(2007/626/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) tiegħu,
Wara li kkunsidra l-proposta tal-Kummissjoni,
Billi:
(1)
Skond il-Ftehim bejn il-Komunità Ekonomika Ewropea u r-Repubblika ta’ l-Indja dwar iz-zokkor tal-kannamieli (minn hawn 'il quddiem imsejjaħ “il-Ftehim”), approvat bid-Deċiżjoni tal-Kunsill 75/456/KEE (1), il-Komunità timpenja ruħha għal perjodu indefinit biex tixtri u timporta, bi prezzijiet garantiti, ammont speċifiku ta’ zokkor tal-kannamieli, mhux ipproċessat jew abjad, li joriġina mill-India u li l-Indja tintrabat li twasslu lejn il-Komunità. L-Artikolu 11 tal-Ftehim jipprovdi li kwalunkwe parti jista' jtemm il-Ftehim wara li jagħti l-parti l-oħra notifika ta’ sentejn bil-miktub ta' dan.
(2)
Bit-tmiem ta’ l-intervent fl-organizzazzjoni komuni riformata tas-suq għaz-zokkor, il-prezzijiet interni taz-zokkor mhux se jibqgħu garantiti bix-xiri b'intervenzjoni. Huwa konsistenti li s-sistema tal-prezzijiet garantiti għaz-zokkor impurtat fl-ambitu tal-Ftehim tintemm.
(3)
Għalhekk huwa neċessarju li l-Ftehim jintemm skond l-Artikolu 11 tiegħu, u li tiġi nnotifikata l-Indja bħala firmatarja fil-Ftehim b’dan it-tmiem,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ekonomika Ewropea u r-Repubblika ta' l-Indja dwar iz-zokkor tal-kannamieli, iffirmat fit-18 ta’ Lulju 1975, b’dan qed jintemm f'isem il-Komunità b’effett mill-1 ta’ Ottubru 2009.
Artikolu 2
Il-President tal-Kunsill huwa b’dan awtorizzat jaħtar lill-persuna/i bis-setgħa li tinnotifika/jinnotifikaw lill-Gvern ta’ l-Indja bit-terminazzjoni ta' dan il-Ftehim.
Artikolu 3
Din id-Deċiżjoni għandha tkun ippubblikata fil-Ġurnal Uffiċjali ta' l-Unjoni Ewropea.
Magħmul fi Brussell, 28 ta’ Settembru 2007.